Vec T‑242/17
SC
proti
Eulex Kosovo
„Žaloba o neplatnosť a náhradu škody – Arbitrážna doložka – Spoločná zahraničná a bezpečnostná politika – Personál medzinárodných misií Únie – Po sebe nasledujúce pracovné zmluvy na dobu určitú – Interné výberové konanie – Nestrannosť výberovej komisie – Neobnovenie zmluvy na dobu určitú – Čiastočná zmena kvalifikácie žaloby – Zmluvná zodpovednosť – Mimozmluvná zodpovednosť – Majetková a nemajetková ujma – Žaloba, ktorá je čiastočne zjavne neprípustná a čiastočne zjavne bez právneho základu“
Abstrakt – Uznesenie Všeobecného súdu (deviata komora) z 19. septembra 2018
1.      Súdne konanie – Návrh na začatie konania – Formálne náležitosti – Určenie predmetu konania – Presné a jednoznačné vyjadrenie návrhov
[Štatút Súdneho dvora, článok 21 prvý odsek a článok 53 prvý odsek; Rokovací poriadok Všeobecného súdu, článok 76 písm. d) a e)]
2.      Súdne konanie – Návrh na začatie konania – Formálne náležitosti – Zhrnutie dôvodov, na ktorých je návrh založený – Neexistencia – Neprípustnosť
[Rokovací poriadok Všeobecného súdu, článok 76 písm. d)]
3.      Súdne konanie – Právne odôvodnenie žaloby – Výber prislúchajúci žalobcovi a nie súdu Únie – Žaloba založená na článku 272 ZFEÚ – Žaloba, ktorá sa opiera o žalobné dôvody založené na porušení predpisov práva Únie a smeruje k zrušeniu rozhodnutí – Možnosť prekvalifikovania žaloby súdom Únie
(Články 263 a 272 ZFEÚ)
4.      Žaloba o neplatnosť – Akty, ktoré možno napadnúť žalobou – Akty so záväznými právnymi účinkami – Rozhodnutie informujúce žalobcu o jeho neúspechu v internom výberovom konaní v rámci medzinárodnej misie Únie a rozhodnutie o neobnovení jeho pracovnej zmluvy – Zahrnutie – Akty vytvárajúce takéto účinky mimo zmluvného vzťahu spájajúceho zmluvné strany a zahŕňajúce výkon verejných právomocí zverených zmluvnej inštitúcii v jej postavení správneho orgánu
(Články 263 a 272 ZFEÚ)
5.      Mimozmluvná zodpovednosť – Podmienky – Protiprávnosť – Ujma – Príčinná súvislosť – Neexistencia jednej z podmienok – Zamietnutie žaloby o náhradu škody v celom rozsahu
(Článok 340 druhý pododsek ZFEÚ)
6.      Mimozmluvná zodpovednosť – Podmienky – Nezákonnosť – Ujma – Príčinná súvislosť – Pojem – Dôkazné bremeno
(Článok 340 druhý pododsek ZFEÚ)
7.      Mimozmluvná zodpovednosť – Podmienky – Protiprávnosť – Ujma – Príčinná súvislosť – Skutočná a určitá škoda – Dôkazné bremeno
(Článok 340 druhý pododsek ZFEÚ)
1.      Podľa článku 21 prvého odseku Štatútu Súdneho dvora Európskej únie, uplatniteľného na konanie pred Všeobecným súdom v zmysle článku 53 prvého odseku tohto štatútu, a podľa článku 76 písm. d) a e) rokovacieho poriadku žaloba musí obsahovať predmet konania, dôvody a tvrdenia, na ktorých je žaloba založená, ako aj stručné zhrnutie uvedených dôvodov a návrhy žalobcu. Tieto údaje musia byť dostatočne jasné a presné, aby žalovanému umožnili pripraviť si obranu a Všeobecnému súdu umožnili rozhodnúť o žalobe prípadne aj bez ďalších informácií. Na účely zabezpečenia právnej istoty a riadneho výkonu spravodlivosti je pre prípustnosť žaloby nevyhnutné, aby základné skutkové a právne okolnosti, na ktorých sa zakladá, vyplývali aspoň stručne, ale súvislo a zrozumiteľne z textu samotnej žaloby.
Pokiaľ ide konkrétnejšie o návrhy účastníkov konania, je potrebné zdôrazniť, že tieto vymedzujú predmet sporu. Preto je dôležité, aby účastníci konania výslovne a jednoznačne uviedli, čo navrhujú.
(pozri body 24, 25)
2.      Pozri text rozhodnutia.
(pozri bod 26)
3.      Je to žalobkyňa, komu prináleží vykonať výber právneho odôvodnenia svojej žaloby, zvoliac najvhodnejší právny základ, a nie súd Únie.
V rámci žaloby podanej na základe článku 272 ZFEÚ a smerujúcej k zrušeniu rozhodnutí orgánov alebo agentúr Únie, na podporu ktorej žalobca neuvádza žiadny žalobný dôvod, výhradu alebo tvrdenie založené na zmluvných ustanoveniach, ale naopak uvádza žalobné dôvody neplatnosti s cieľom konštatovať, že napadnuté rozhodnutia majú vady vlastné správnym aktom, je potrebné konštatovať, že uvedená žaloba sa musí považovať za žalobu o neplatnosť podanú na základe ustanovení článku 263 ZFEÚ.
(pozri body 27, 43, 46)
4.      Zmluvnú povahu majú akty, ktoré spadajú do rámca zmluvy, s ktorou sú neoddeliteľne spojené.
Naopak, ak akt vyvoláva záväzné právne účinky, ktoré nepatria do zmluvných vzťahov spájajúcich zmluvné strany a zahŕňajú výkon verejných právomocí zverených zmluvnej inštitúcii ako správnemu orgánu, takýto akt musí byť predmetom žaloby o neplatnosť na základe článku 263 ZFEÚ.
V tejto súvislosti rozhodnutie organizovať interné výberové konanie v rámci medzinárodnej misie Únie predstavuje správny akt, a nebolo prijaté na základe pracovnej zmluvy, ktorá viazala žalobkyňu s misiou pre ktorú pracovala.
V dôsledku toho rozhodnutie informujúce žalobcu o jeho neúspechu v internom výberovom konaní v rámci takejto medzinárodnej misie Únie, ktoré prijala výberová komisia v rámci interného výberového konania, je na jednej strane oddeliteľné od uvedenej pracovnej zmluvy, a na druhej strane predstavuje akt, ktorý môže byť predmetom žaloby o neplatnosť, keďže vyvoláva záväzné právne účinky, ktoré nepatria do zmluvných vzťahov spájajúcich zmluvné strany a ktoré vyplývajú z výkonu verejných právomocí zverených tejto medzinárodnej misii Únie ako správnemu orgánu.
(pozri body 36, 39 – 42)
5.      Pozri text rozhodnutia.
(pozri bod 58)
6.      Vznik mimozmluvnej zodpovednosti Únie za protiprávny postup jej orgánov v zmysle článku 340 druhého odseku ZFEÚ je podmienený súčasným splnením viacerých podmienok, ktorými sú protiprávnosť konania vytýkaného inštitúciám, skutočná existencia škody a existencia príčinnej súvislosti medzi namietaným konaním a údajnou škodou.
O príčinnej súvislosti v zmysle článku 340 druhého odseku ZFEÚ možno hovoriť, ak existuje dostatočne priama príčinná súvislosť medzi konaním inštitúcií a škodou, ktorú musí preukázať žalobkyňa.
(pozri body 58, 61)
7.      Pozri text rozhodnutia.
(pozri bod 59)